তিনি ঝড়ো গতিতে চলতেন। সুষম আর্থিক ব্যবস্থাপনার তাগিদ তিনি বোধ করতেন না। হুট করে তিনি অনড় সিদ্ধান্ত নিয়ে ফেলতেন। কেউ তা পালটাতে পারত না। তাঁর ধানমণ্ডির ২৪ ও ২৫নং রোডের মধ্যবর্তী নিজের বসবাসের জন্য বাড়ি কত যতœ, কত পরিশ্রম করে স্থাপত্যের দৃষ্টিতে তিলোত্তমা করে ডিজাইন করেছিলেন। তাঁর স্নেহের সন্তানদের কে কোন কামরায় থাকবেন, স্বামী-স্ত্রী কোন ঘরে থাকবেন, পরিবারের মিলনস্থল ও আহারের জায়গা কোথায় হবে তা নিয়ে কত চিন্তা করতেন, কত আলোচনা করতেন আমিসহ অন্য সহযোগীদের সঙ্গে, তার শেষ নেই। সে-বাড়ি কীভাবে হাতছাড়া করলেন! তার পরিবার কতখানি মনে কষ্ট পেয়েছেন জানি না, কিংবা তিনি পরে কতখানি অনুতাপ করেছেন তাও জানি না, তবে আমরা শুভানুধ্যায়ীরা গভীর বেদনা বোধ করি। আমরাও বাড়ির ডিজাইন ও নির্মাণে যথেষ্ট শ্রম দিয়েছি। তিনি ও তাঁর পরিবার আমৃত্যু এ-বাড়িতে বসবাস করলে কতই না সুখের হেতু হতো আমাদের সবার জন্য। আমরা এখন স্তম্ভিত দর্শক মাত্র।